Aflosdag het baie te bied - Sport - Republikein
Thursday, July 18th, 20:10:33
Aflosdag het baie te bied
Dis nie meer lank voordat die jaarlikse Bank Windhoek Corporate Challenge aflosbyeenkoms weer op Saterdag 16 Maart by die Doc Jubber-sportgronde in Olympia aangebied word nie.
Maatskappye, skole asook vriende en families kan soos in die verlede vir die dag se kaperjolle inskryf. Dit is veral die korporatiewe wêreld wat die geleentheid as 'n spanboudag kan inspan om die gees tussen personeel op te kikker, terwyl vrinne mekaar se geselskap ná 'n draf- of stapsessie deur Olympia kan geniet.
Aflosspanne sal uit vier lede bestaan wat elkeen vyf kilometer moet stap of draf. Behalwe dat die dag vir pret en spanbou bedoel is, word dit deur Bank Windhoek aangebied as platform om 'n gesonder leefstyl aan meer mense bekend te stel.
Me. Jacquiline Pack, uitvoerende hoof van Bank Windhoek se bemarkings- en korporatiewe dienste, sê: "Die formaat van die byeenkoms is uniek in Namibiese konteks waar ons spanne van vier aan 'n aflos laat deelneem. Ons wil graag spanne van ver­skillende maatskappye, sakeondernemings asook skole, familie en vriende bymekaar bring om op 'n gesonde wyse met mekaar te kompeteer en dit op sosiale vlak te geniet."
Daar sal mans-, vroue-, asook gemengde spanne wees, terwyl die skole hul eie afdelings het. Die inskrywingsgeld vir volwasse spanne is N$400 met skole s'n die helfte minder.
Die geld wat met die dag ingesamel word, sal landwyd aan verskeie liefdadigheidsorganisasies geskenk word. Die begunstigdes sal op 'n later stadium aangewys word.
"Deur die kompetisie hoop ons om 'n positiewe verandering by mense te skep en gemeenskappe op te hef waarin Bank Windhoek bedrywig is," het Pack gesê.
Deelnemers kan hul eie gazebo's, tafels en stoele bring waar hulle lekker kan kuier en ontspan.
Twee plaaslike vermaakkunstenaars, Wambüseun en DJ Fish, sal gedurende die dag optree en braaivleisvure is beskikbaar waar spanne en hul ondersteuners 'n vleisie op die kole kan gooi. Diegene wat nie self wil braai nie, kan 'n smullekker braaibord by die Doc Jubber-klubhuis aanskaf.
Bywoners mag egter nie hul eie drinkgoed in die klubhuis neem nie.
Spanne wat vir die Bank Windhoek Corporate Challenge aflosbyeenkoms wil inskryf, kan by die organiseerders OTB Sport se webblad www.otb.com registreer.
Belangstellendes kan ook Suzette January, Bank Windhoek se koördineerder vir die byeenkoms, by 061 299 1278 kontak of 'n e-pos na [email protected] stuur.